* **Høringsbrev**

Vår ref.: 17/3017

Arbeids- og sosialdepartementet presenterer i høringsnotatet forslag som er nødvendige for å kunne beregne alderspensjon fra de offentlige tjenestepensjonsordningene til personer som er født i 1954 og senere. Forslagene omfatter regler for samordning av offentlig tjeneste¬pensjon med alderspensjon fra folketrygden opptjent med nye ¬regler og regler for hvordan tjenestepensjonen skal levealders¬justeres i disse tilfellene.

Utbetalt alderspensjon fra de offentlige tjenestepensjonsordningene avhenger av hvor mye alderspensjon som folketrygden betaler ut. Samordningsreglene avgjør hvordan tjeneste-pensjonen påvirkes av utbetalingen fra folketrygden. Alderspensjonen fra folketrygden betales ut i sin helhet, mens tjenestepensjon reduseres, men normalt mindre enn utbetalingen fra folketrygden.

Det er vedtatt nye regler for opptjening av alderspensjon fra folketrygden. Personer født i 1963 eller senere skal få folketrygden fullt ut beregnet etter de nye reglene, mens personer født i årene 1954–1962 skal få alderspensjonen beregnet dels etter gamle og dels etter nye regler.

Gjeldende samordningsregler omfatter bare samordning av offentlig tjenestepensjon med alders¬pensjon fra folketrygden opptjent etter gamle regler. Forslagene i høringsnotatet omfatter samordning med alders¬pensjon fra folketrygden opptjent etter nye regler. Nye regler for samordning er nødvendige for å kunne beregne alders¬pensjon fra de offentlige tjeneste-pensjons¬ordningene for personer som er født i 1954 eller senere. 1954-kullet kan ta ut en samordnet tjenestepensjon fra 67 år i 2021.

Departementet foreslår i høringsnotatet at hovedprinsippene i dagens samordnings¬regelverk skal videreføres i de nye samordningsreglene, blant annet at samordningen skal skje tidligst ved fylte 67 år og som om folketrygden tas ut samtidig med tjenestepensjonen.

I dagens regelverk trekkes normalt ikke all folketrygd fra bruttopensjonen; det er såkalte 'samordningsfordeler'. Samordningsfordelene gjør at summen av alderspensjon fra folke-trygden og netto tjenestepensjon blir høyere enn bruttopensjonen fra tjeneste¬pensjons¬ordning. Forslaget i høringsnotatet innebærer at det vil være samordningsfordeler også i de nye reglene. Samordnings¬fordelene i det nye regelverket vil variere mindre, blant annet med pensjons¬grunnlaget, enn dagens samordnings¬fordeler gjør. Det vil fortsatt være slik at personer med høyt pensjonsgrunnlag får lavere samlet kompensasjon enn personer med lavt pensjons¬grunnlag.

Forslaget til nye samordningsregler er tilpasset at ny folketrygd tjenes opp i en pensjons-beholdning. Det foreslås at 2 prosent av pensjonsbeholdningen i folketrygden skal holdes utenom samordningen. For å sikre at samordningsfordelene øker kompensasjonsnivået mer for de med lavt pensjonsgrunnlag enn for de med høyere pensjonsgrunnlag, foreslår departementet at det i tillegg trekkes fra pensjonsbeholdningen i folke¬trygden et kronebeløp på 2,5 G. Dette kronebeløpet tilsvarer et årlig beløp (før levealders¬justering) på i underkant av 0,2 G.

Både alderspensjonen fra folketrygden og brutto tjenestepensjon blir levealdersjustert: Dersom levealderen øker, vil årlig pensjon ved en gitt uttaksalder bli lavere enn tidligere. Levealdersjusteringen av gammel og ny folketrygd gjøres på ulik måte. Når offentlig tjeneste-pensjon skal samordnes med folketrygden, er det nødvendig at levealdersjusteringen påvirker tjenestepensjonen og folketrygden på samme måte.

I ny folketrygd ivaretas leve¬aldersjusteringen gjennom de såkalte delingstallene. De reflekterer gjenstående forventet levetid og brukes til å omregne den opptjente pensjons-beholdningen i folketrygden til en årlig pensjon. Departementet foreslår i høringsnotatet at effekten av leve¬aldersjustering i delingstallene også skal virke på bruttopensjonen når den samordnes med ny folketrygd.

Forslaget til nye samordningsregler vil få full effekt for de som skal få all folketrygd beregnet etter nye opptjeningsregler, altså personer født i 1963 eller senere. De som er født i 1953 eller tidligere, og som fullt ut får folketrygden beregnet etter gamle regler, vil ikke berøres av forslagene i høringsnotatet. For de mellomliggende årskullene, 1954–1962, vil effekten av de nye reglene bli gradvis faset inn i takt med den gradvise innfasingen av nye opptjenings¬regler i folketrygden.

Departementet ber om at høringsinstansene vurderer om saken bør sendes til underliggende etater eller virksomheter, medlemsorganisasjoner, foreninger eller lignende.

Frist for å sende inn høringssvar er **20. desember 2017**.

Høringer er åpne, og alle kan sende innspill til oss. Vi ber om at høringssvar sendes inn digitalt ved å bruke skjemaet for høringssvar på regjeringen.no.

Med hilsen

Tomas Berg (e.f)

ekspedisjonssjef

Roar Bergan

spesialrådgiver